Langoftast þegar verið er að fjalla um kynferðislega fullnægingu er átt við lífeðlisfræðilega svörun líkamans við kynferðislegu áreiti . William Masters og Virginia Johnson voru frumkvöðlar í rannsóknum á sviði kynlífs . Árið 1966 greindu þau frá niðurstöðum sínum sem fjölluðu meðal annars um svörun líkamans við kynferðislegri örvun . Er greint frá þessu í bók þeirra og Robert Kolodny sem nefnist Kynlíf mannsins ( Human sexuality ) . Í rannsóknum þeirra kom fram að svörun líkamans við kynferðislegu áreiti ( stimulus ) mætti skipta niður í fjögur stig . Fyrsta stigið er örvunarstig ( excitement phase ) , annað stigið forstig fullnægingar eða eins konar slétta ( plateau ) , þriðja stigið fullnæging ( orgasm ) og síðasta stigið slökun ( resolution ) . Hér verður einkum leitast við að lýsa þriðja stiginu þar sem efni spurningarinnar er um það . Við kynferðislega fullnægingu hjá konum verður taktbundinn samdráttur vöðva í grindarholi eins og í legi , ytri hluta legganga og endaþarmsvöðva . Einnig verður samdráttur vöðva annars staðar í líkamanum . Fyrstu samdrættirnir eru mjög kröftugir en smám saman dregur úr krafti þeirra . Við fullnægingu verður auk þess samdráttur í grindarholinu svo sem í endaþarmsvöðva og víðar í líkamanum . Hjá báðum kynjum getur oft orðið aukið blóðstreymi til andlitsins og framkallast kynroði ( eða kinnroði ) . Þetta stig kynsvörunar varir styst af þessum fjórum stigum . Venjulega varir það aðeins í nokkrar sekúndur . Í kjölfarið verður algjör slökun . Einstaklingurinn getur fengið ólíkar fullnægingar undir ólíkum kringumstæðum . Í eitt skiptið má kannski líkja henni við eldfjall sem gýs og í annað sinn sem lygnri á sem flæðir án átaka . Upplifun einstaklingsins fer eftir mörgum atriðum eins og hversu vel hann er upplagður , hvernig sambandi hann er í , væntingum hans og tilfinningum . Það er því ekki hægt að gefa eina alhliða lýsingu á kynferðislegri fullnægingu þar sem hún getur verið mjög mismunandi . Í kynlífsfræðum ( sexology ) Masters og Johnson er greint frá muni á kynjunum varðandi kynferðislega fullnægingu . Þar kemur m.a. fram að konur hafi hæfileika til þess að geta fengið svokallaðar raðfullnægingar ( multiorgasm ) , það er að segja fleiri en eina fullnægingu með stuttu millibili ef örvun og kynferðislegur áhugi er til staðar . Þetta eigi hins vegar ekki við um karlmenn þar sem mun lengri tími þarf að líða til að þeir geti fengið fullnægingu aftur . Þessar niðurstöður höfðu áhrif á hugmyndir fólks um kynferðislega svörun þar sem það hafði jafnvel verið álitið að konur fengju ekki fullnægingu og það væri ekki við hæfi að þær nytu kynlífs . Þessi nálgun Masters og Johnson og fleiri sem hafa rannsakað fullnægingu gefur ekki nema takmarkaða mynd af því hvað fullnæging er í raun og veru , vegna þess að ofuráhersla er lögð á lífeðlisfræðilega svörun líkamans . Sheila Kitzinger kemur til dæmis inn á þetta í bók sinni Konan , kynreynsla kvenna , þar sem hún segir : Ég mun draga í efa megingildi fullnægingarinnar í kynlífsreynslunni . Þótt hún sé fagnandi orkuútrás þá kemur fyrir að kona sækist ekki eftir henni og til eru konur sem eru ánægðar án hennar . Ef líta skal á heildarupplifun mannsins af kynferðislegri svörun þá felur sú upplifun í sér margvíslega aðra þætti sem koma inn á tilfinningar , þá nálægð sem einstaklingurinn hefur við annan einstakling og allar kringumstæður . Segja má að það skorti að rannsaka betur þessa tilfinningalegu svörun einstaklingsins við kynferðislegu áreiti .